PTTEP ลุยปรับโครงสร้างการเงิน เคาะซื้อคืนหุ้นกู้คล้ายทุนฯ-ออกหุ้นกู้ใหม่ 3 พันล้านดอลลาร์
PTTEP ลุยปรับโครงสร้างการเงิน เคาะซื้อคืนหุ้นกู้คล้ายทุนฯสกุลเงินดอลลาร์-ออกหุ้นกู้ใหม่ 3 พันล้านดอลลาร์ฯ
PTTEP ลุยปรับโครงสร้างการเงิน เคาะซื้อคืนหุ้นกู้คล้ายทุนฯสกุลเงินดอลลาร์-ออกหุ้นกู้ใหม่ 3 พันล้านดอลลาร์ฯ
15 พ.ย. 2562

บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP หรือ ปตท.สผ. แจ้งว่า บริษัทมีแผนในการบริหารจัดการโครงสร้างทางการเงินของกลุ่มบริษัท ในส่วนของหนี้หุ้นกู้สกุลเงินดอลลาร์สหรัฐอเมริกา (ดอลลาร์ สรอ.) เพื่อให้เกิดประสิทธิภาพสูงสุดในการบริหารจัดการโครงสร้างทางการเงิน รวมทั้งให้มีความเหมาะสมและสอดคล้องกับสภาวะการลงทุนปัจจุบัน
ทั้งนี้ บริษัทจะทำคำเสนอรับซื้อหุ้นกู้สกุลเงินดอลลาร์ สรอ. ซึ่งออกโดยบริษัท ปตท.สผ. ศูนย์บริหารเงิน จำกัด (ปตท.สผ. ศูนย์บริหารเงิน) ซึ่งเป็นบริษัทย่อยของ ปตท.สผ. และเป็นศูนย์บริหารเงินของกลุ่ม ปตท.สผ. และหุ้นกู้ดังกล่าวค้ำประกันโดยบริษัท
โดยหุ้นกู้ดังกล่าวเป็นหุ้นกู้ประเภทด้อยสิทธิที่มีลักษณะคล้ายทุน ไถ่ถอนเมื่อเลิกบริษัท (Subordinated Perpetual Capital Securities) รุ่นที่มีจำนวนเงินต้นรวม 500 ล้านดอลลาร์ สรอ. ซึ่งได้เสนอขายให้แก่นักลงทุนในต่างประเทศทั้งจำนวน และได้ออกหุ้นกู้ดังกล่าวเมื่อวันที่ 17 กรกฎาคม 2560 โดยได้จดทะเบียนหุ้นกู้นี้ในตลาดหลักทรัพย์ของประเทศสิงคโปร์
พร้อมกันนี้จะมีแผนการระดมทุนโดยทั่วไป ซึ่งรวมถึงแผนการออกและเสนอขายหุ้นกู้สกุลเงินดอลลาร์ สรอ. ต่อนักลงทุนในต่างประเทศทั้งจำนวน โดย ปตท. สผ. และ/หรือ ปตท.สผ. ศูนย์บริหารเงิน ซึ่งหาก ปตท.สผ. ศูนย์บริหารเงิน เป็นผู้ออกและเสนอขายหุ้นกู้ฯ ปตท.สผ. จะเป็นผู้ค้ำประกัน ทั้งนี้ การออกและเสนอขายหุ้นกู้ดังกล่าวอยู่ภายใต้โครงการการออกและเสนอขายหุ้นกู้สกุลเงินดอลลาร์ สรอ. (Global Medium Term Note Program) ในวงเงินต้นรวมไม่เกิน 3 พันล้านดอลลาร์ สรอ.